מיינקראפט

פיתוח

מרקוס פרסון החל לעבוד על מיינקראפט כפרויקט עצמאי בזמן שעבד בשביל חברות אחרות. הוא שאב השראה מהמשחקים Dungeon Keeper‏, Dwarf Fortress וממשחק האינדי "Infiniminer". ב-2009 פרש פרסון מעבודתו על מנת שיוכל להתרכז בפיתוח המשחק, הוא תכנן פרויקט קטן ליצירת משחק בנייה וכרייה בגרפיקת תלת-ממד. לראשונה, המשחק פורסם תחת השם משחק המערה (Cave Game) בהמשך כ-Minecraft: Order of the Stone ולבסוף השם קוצר ל-Minecraft.
הגרסה הראשונית, הקלאסית (Classic) של המשחק יצאה לאור ב-17 במאי, היא הייתה תוכנה חינמית וזכתה לתשומת לב מידית בקהילת האינדי. לאחר גרסאות פיתוח: Indev (‏In Development) וInfdev (‏Infinite Development) שהוסיפו מאפיינים חדשים למשחק, יצאה לבסוף גרסת אלפא (Alpha), הראשונה בתשלום, ב-28 ביוני 2010.
פרסון המשיך לעדכן את המשחק עם גרסאות שהופצו ישירות למשתמש בצורה אוטומטית. על מנת לקבל עזרה בפיתוח המשחק, הוא שכר מספר עובדים ומשרד והקים את החברה Mojang. בספטמבר של אותה שנה הוכרזה גרסת בטא (Beta) של המשחק. ב-18 בנובמבר 2011 יצאה לאור הגרסה הרשמית של המשחק אשר ממשיכה להתעדכן בקביעות מעת לעת. החל מ-1 בדצמבר של אותה שנה ינס "ג'ב" ברגנסטן החליף את פרסון בתפקיד ראש צוות הפיתוח של המשחק.
Mojang המשיכה לגדול ואיתה גם הצוות של המשחק. ב-15 בספטמבר 2014 Mojang נרכשה על ידי מיקרוסופט ב-2.5 מיליארד דולר.

מהלך המשחק

השחקן סטיב, אלכס או "סקין" (משמע, דמות בהתאמה אישית) שהשחקן יצר, נוצר בעולם אקראי לחלוטין בו הוא נע בחופשיות. נקודת המבט היא מגוף ראשון, אך השחקן מסוגל להגדיר אותה כגוף שלישי. המשחק מאפשר לפרק ולמקם סוגים שונים של קוביות וליצור מהן פריטים שונים אשר יעזרו לו להתקדם במשחק. חלק מפריטים אלו הם כלים אשר יאפשרו לשחקן לבצע פעולות מהר יותר או פעולות חדשות שלא היה יכול לעשות לפני כן.
המשחק מתחיל כאשר השחקן מוצב על פני השטח של העולם, בו קיימים מישורים, הרים, מערות וימים, שבהם מבנים שונים כמו מקדשים, כפרים וצינוקים. במשחק קיים גם אקלים הנע בין מדברי לקוטבי. מערכת הזמן במשחק מחלקת אותו למחזורי יום-לילה.
במשחק ישנם שערים אשר מעבירים את השחקן לממדים אחרים, בהם הוא יכול להלחם במפלצות שונות, לחקור אזורים אחרים ולהשיג משאבים ייחודים.
המשחק נגמר רשמית כשהשחקן מגיע למימד האנד (End) והורג את האנדר דרגון (Ender Dragon) אז מופיעים הקרדיטים על המסך אך ניתן להמשיך במשחק אחר כך.

Survival (הישרדות)

במצב משחק זה, על השחקן להשיג משאבים טבעיים, לבנות מבנים ולהילחם, להתמודד עם מערכות החיים והרעב ולשרוד וכל זאת בהתאם לדרגת הקושי שנבחרה. ברדת החשיכה מפלצות נוצרות ותוקפות את השחקן.
השחקן צריך להתמודד עם מלאי מוגבל שיתעשר רק אם השחקן יפעל. על מנת להתקדם במשחק, השחקן מסוגל לבנות מכונות, לרקוח שיקויים ולהתיך בכבשן. במהלך המשחק, פעולות מסוימות מעניקות לשחקן נקודות ניסיון, איתן הוא יכול לשפר את ציודו. השחקן יכול לסחור עם דמויות בעולם ולמצוא אוצרות המצויים ברחבי המפה. אם השחקן מת, הוא מופיע בנקודת ההתחלה שלו ללא חפציו. נקודת ההתחלה יכולה להתאפס על ידי שינה במיטה.

Creative (יצירתי)

במצב משחק זה לשחקן גישה לכמות בלתי-מוגבלת של כל המשאבים והחפצים במשחק והוא לא צריך לדאוג למערכות החיים והרעב. השחקן יכול לעוף במהירות ברחבי המפה ולשבור קוביות מידית.
בנוסף, מפלצות לא יכולות לתקוף את השחקן. מצב המשחק הזה מתמקד בבניית מבנים, בפקודות ובבחינת רעיונות חדשים. בנוסף, לעיתים מנצלים את התכונות המיוחדות של מצב זה על מנת ליצור משחקים ייחודיים.

Hardcore (קשה)

מצב זה דומה למצב הישרדות, אך מאלץ את השחקן לשחק על רמת הקושי הקשה ביותר, הרעב שלו גובר מהר יותר, ובנוסף לכך מד החיים שלו קטן בקצב מהיר ובמידה והוא מת, העולם והשחקן אינם יכולים להיווצר מחדש.

Adventure (הרפתקה)

מצב משחק זה נוסף בשלב מאוחר יחסית של המשחק. הוא מייצר חוויה בה השחקן מהווה תפקיד פסיבי יותר בעולם. השחקן לא יכול לשבור קוביות ואינטראקציה מתאפשרת רק עם מנגנונים מסוימים. מצב המשחק נועד לשימוש במפות הרפתקה; דרך חיוב השחקן לפעול בדרך שיוצר המפה תכנן ולהגביל את שליטתו בעולם. כמו כן, המצב נמצא בשימוש בשרתים מסוימים על מנת למנוע הרס וגנבה.

Spectator (צופה)

מצב משחק זה נוסף בגרסת 1.8 של המשחק. הוא מאפשר לשחקן לעוף ברחבי העולם מפה ללא אינטראקציה איתו. ניתן להיכנס למצב ה"צופה" באמצעות הפקודה/gamemode 3. השחקן יכול לעבור דרך קוביות, חפצים ודמויות במשחק, העולם לא משפיע עליו והוא לא נפגע מהסכנות השונות בו. הוא יכול לראות את העולם מנקודת מבטם של היצורים והדמויות השונות. במשחק מרובה משתתפים משתמשים במצב המשחק על מנת להעניק לשחקן חוויה של "צופה מן הצד".

Multiplayer (מרובה משתתפים)

משחק מרובה משתתפים מאפשר משחק משותף בשרת. בתשלום או בחינם ניתן ליצור שרת ולהריץ בו את כל מצבי המשחק. השחקנים יכולים לתקשר אחד עם רעהו בצ'אט. בעל השרת יכול למנות שחקנים למנהלי מערכת, בעלי רמת הרשאות גבוהה יותר.
בשרתים מתאפשרת קשת רחבה של אפשרויות משחק; שרתים שונים יכולים להחליט על חוקים ייחודים או סביבה מותאמת אישית. משחקון נפוץ מאוד במרובה משתתפים הוא שחקן מול שחקן (PvP) על כל סוגיו.
ישנם שרתים רבים המוסיפים הרבה משחקונים למשחק, קיימים שרתים המוסיפים משחקונים של קבוצה נגד קבוצה, מרוצי מכוניות, משחקי ארקייד ועוד סוגים רבים של משחקונים.
כדי להיכנס לשרת השחקן צריך להכניס את כתובת השרת (כתובת ה-IP או הדומיין של השרת) במסך ההתחברות לשרת במשחק.
החל מ-2012 ניתן לשחק ברשת מקומית על ידי פתיחת העולם שבו השחקן משחק לרשת המקומית.
ב-2013 הוכרזה מערכת בפיתוח בשם "Realms" אשר נועדה לאפשר לכולם להריץ שרתים בבטיחות וביתר קלות, גרסת אלפא של מערכת זו יצאה בגרסה 1.8 של המשחק.
נכון לעכשיו, השרת הכי מפורסם במיינקראפט הוא Hypixel ויש לו בממוצע 50,000 שחקנים בכל רגע נתון.

ביקורות והצלחה

ב-12 בינואר 2011, המשחק עבר את סף מיליון המכירות, כחודש לאחר שנכנס לגרסת בטא. בתקופה זו למיינקראפט לא היה מוציא לאור, כך שהמשחק פרסם את עצמו מפה לאוזן. באפריל 2011 מרקוס פרסון העריך שהמשחק הכניס כ-33 מיליון דולרים, עם כ-1.8 מיליון מכירות עד אז. לפני ההוצאה הרשמית של המשחק, הוא מכר כ-4 מיליון עותקים ועבר את סף 16 מיליון משתמשים רשומים. במרץ 2012, המשחק הפך לאחד מששת המשחקים הנמכרים ביותר למחשב האישי. המשחק זכה להצלחה כבירה גם בפלטפורמות האחרות. נכון לפברואר 2014, המשחק מכר יותר מ-14 מיליון עותקים למחשב האישי ויותר מ-35 מיליון בכל הפלטפורמות. ב-20 ביוני 2015 המשחק חצה את סף 20 מיליון המכירות. נכון למאי 2019 נמכרו 176 מיליון עותקים מהמשחק, ובכך הפך למשחק הווידאו הנמכר ביותר בכל הזמנים.
הביקורות למשחק היו אוהדות מאוד, והוא זכה לציון ממוצע של כ-%94 בסך הביקורות. כבר מגרסאותיו הראשונות המשחק זכה לתשומת לב חיובית בעיתונות, מספר עיתונאים אף עודדו את הקוראים לקנותו. המשחק שובח בעיקר על החופש היצירתי שהוא מעניק לשחקניו; על הסוף הפתוח ועל האפשרות ליצור עוד ועוד דברים, באופן הדרגתי. נכתב כי האיזון שנשמר בין האלמנטים השונים במשחק, מאפשר חוויית משחק שלא מזניחה אף אחד מהם. גם האפשרות לשחק עם אחרים במשחק מרובה משתתפים צוינה לטובה, ב-IGN נכתב ש"הרפתקאות זה הרבה יותר כיף עם חברים". עם זאת, הם הוסיפו שקשה מאוד להקים שרתים. המשחק ספג ביקורת בעיקר על היותו "לא גמור", כשמנגנונים שלמים בו לא מתפקדים כראוי. כמו גם, על הקושי של שחקנים חדשים ללמוד לשחק בו, עקב מחסור בהסברים ומדריכים. הגרפיקה הייחודית של המשחק, "הקובייתית" - בסגנון רטרו, שנויה במחלוקת.
הגרסה לאקס-בוקס קיבלה ביקורות חיוביות, אך לא באותה רמה של הגרסה המקורית. היא זכתה לציון ממוצע של כ-82 בסך הביקורות. צוין שגרסה זו פחות מתוחכמת ואינה תומכת בתוכן גולשים כמו אחותה. עם זאת, המבקרים שיבחו את הממשק הידידותי למשתמש, בהדרכה ובמשחק מרובה משתתפים.
הגרסה למכשירים ניידים קיבלה ביקורת מעורבת. המבקרים ציינו לטובה את שיטת המקשים, וציינו שהיא אף יותר נוחה מזו שבמחשב. הם גם שיבחו את הדרך הקלה לשחק במשחק מרובה משתתפים. הגרסה ספגה הרבה ביקורת על המחסור בתוכן; נכתב כי הסביבה לא עשירה ובאופן כללי חווית המשחק לוקה בחסר ביחס למקור. ככל שהגרסה מתעדכנת כך היא מקבלת ביקורות יותר חיוביות.

השפעה תרבותית

מיינקראפט אוזכר רבות במשחקי מחשב שונים, כמו: The Elder Scrolls V: Skyrim‏, FTL: Faster Than Light‏, "Torchlight II", ‏"Super Meat Boy", ‏"The Binding of Isaac", ‏Borderlands 2 ורונסקייפ. מאז היציאה של מיינקראפט משחקי מחשב רבים הושפעו ממנו, רבים מהם נחשבים ל"כפילים" של מיינקראפט, לעיתים אף לחיקוי. חלקם הגדול אף זכה להצלחה. בין הבולטים שבהם ניתן למנות את Ace of Spades, ‏CastleMiner, ‏Cube World, ‏FortressCraft, ‏Total Miner ו-Terraria.
המשחק זכה לאזכורים רבים גם במדיה אחרים. מוזיקאים עכשוויים רבים מאזכרים את המשחק ביצירותיהם. דוגמאות בולטות הן מפיק ההאוס Deadmau5 וזמרת הפופ המצליחה ליידי גאגא בקליפ לשיר G.U.Y. שמכיל סימולציה של המשחק ופקודה ממנו. ההשפעה של המשחק לא פסחה על הטלוויזיה, גם סדרות בולטות במיינסטרים התייחסו למשחק. בפרק ה-17 בעונה ה-25 של "משפחת סימפסון", "Luca$‎", פתיח הסדרה נוצר כמחווה למשחק. בפרק ה-2 בעונה ה-17 של סאות' פארק פורנוגרפיה אלימה בעזרת ידיעותיהם במשחק. למיינקראפט מקום בולט בתחום "אמנות משחקי המחשב" (חלק מזרם האמנות העכשווית), המוזיאון לאמנות מודרנית בניו יורק מציג באוסף שלו צילום מסך מתוך המשחק.
בשנת 2012 דווח ש-Mojang קיבלה מספר הצעות ממפיקים הוליוודים ליצור תוכניות טלוויזיה בהשפעת המשחק; Mojang בתגובה הצהירה שייתכן שהם יקבלו על עצמם פרויקט כזה כשההצעה המתאימה תגיע. בדצמבר של אותה שנה יצא הסרט הדוקומנטרי "Minecraft: The Story of Mojang" בהפקת החברה "2 Player Productions". הסרט סקר את ההיסטוריה של החברה ואת הפיתוח של המשחק. הסרט שילב תובנות מאישים רבים בתעשיית משחקי המחשב בנוגע לפופולריות של המשחק וראיונות עם עובדי החברה. בפברואר 2014 נוטצ' הכריז שהאחים וורנר יוצרים סרט לייב אקשן של מיינקראפט, בהפקת רוי לי וג'יל מסיק. הסרט יבוים על ידי הבמאי פיטר סולט, ויצא ב-4 במרץ 2022, בשם "מיינקראפט: הסרט" (Minecraft: The Movie).
בנוסף יצאו לו ספרים רבים וספר רשמי אחד: מיינקראפט:האי.